Morten Dahlin (V), 2023-12-14:
Tak for ordet, og tak for forslaget.
Lad mig starte med at slå fast, at det for mig og for regeringen er enormt vigtigt, at der skal være muligheder for et godt liv i hele Danmark.
Derfor deler jeg forslagsstillernes synspunkt om, at staten naturligvis skal være til for hele landet, og det skal også afspejles, når der etableres arbejdspladser.
For regeringen ønsker et Danmark i geografisk balance, og vi har som erklæret målsætning at modvirke centralisering og sikre et sammenhængende Danmark.
Det er en vigtig opgave, og jeg er glad for, at der er mange partier, der ønsker at tage del i den.
Jeg er dog ikke enig i, at vi skal bruge 150 mio. kr. på en forundersøgelse.
Det er virkelig mange af skatteborgernes penge til en undersøgelse.
150 mio. kr. svarer til det, vi med finanslovsaftalen for 2024 samlet set afsætter til landsbypuljen og bredbåndspuljen til næste år.
Hvis jeg lyder lidt stakåndet, er det, fordi jeg løb herover for at nå det, da den anden debat blev afsluttet lidt før, så det er min dårlige form, der blev afsløret der.
150 mio. kr. er dobbelt så meget, som der årligt er blevet ekstra afsat i den netop indgåede finanslovsaftale til at styrke de regionale akutberedskaber – en vigtig sundhedsindsats.
Jeg mener, vi skal prioritere midler til reelt at gøre en forskel i landdistrikterne.
F.eks. oplever landdistrikterne nogle steder, at dagligvarebutikkerne lukker, at der er færre busafgange, færre uddannelsesmuligheder.
Vi kender også de andre udfordringer.
Jeg og regeringen tager dem meget alvorligt, og vi forsøger også at gøre noget ved det – heldigvis med Folketingets hjælp.
Hvis vi tager de færre busafgange, så har vi med aftalen om finansloven for 2024 afsat 100 mio. kr. årligt frem til 2027 for at styrke den kollektive trafik.
De har som bunden opgave at se på, hvordan kollektive transportløsninger kan fremme mobiliteten i hele landet.
Det er noget, der er blevet snakket om i årevis; nu gør vi faktisk noget ved det.
Også når det kommer til uddannelsesmuligheder, synes jeg faktisk at vi i fællesskab gør en hel del.
Derfor er der afsat mere end 110 mio. kr. frem til 2027 til tilskud til gymnasier i tyndt befolkede områder samt vuc'er med økonomisk udfordrede afdelinger.
Jeg vil gerne sige tak til de partier, der foreslog det i finanslovsforhandlingerne.
Det synes jeg var nogle gode forslag.
Når man kigger på det, jeg også nævnte, med dagligvarebutikkerne, har vi sat penge af til borgerdrevne købmænd.
Det er en pulje, der er meget populær, hvor lokalsamfundet går sammen og siger, at det er vigtigt, at man kan gå ned og købe en liter mælk.
Det understøtter vi også gerne, og vi forøger i øvrigt også landsbypuljen.
Og så har vi – og det glæder jeg mig enormt meget til – sat 100 mio. kr. af årligt frem til 2027 til regeringens nye landdistriktsudspil.
Så jeg mener, at vi tager udfordringerne i vores landdistrikter alvorligt.
Det gør vi også, når det handler om dagens emne, nemlig arbejdspladser i landdistrikterne.
Vi kan jo starte med dem, der træffer et aktivt valg om at bosætte sig i et landdistrikt og stadig væk have et job i nærheden af en større by.
Dem er der mange af, også her i Folketinget.
Vi har med aftalen for finansloven hævet befordringsfradraget med 100 mio. kr. årligt, altså en målrettet skattelettelse til pendlere i yderkommuner.
Jeg synes, det er fornuftigt.
Det fremmer, at man kan leve et liv på landet og stadig væk arbejde i nærheden af en stor by, hvor der, som forslagsstilleren også redegjorde for, er en stor del af de danske arbejdspladser.